Document ID: 32012D0411

IZVEDBENI SKLEP KOMISIJE
z dne 17. julija 2012
o spremembi Sklepa 2010/472/EU glede zahtev zdravstvenega varstva živali v zvezi z virusi Simbu in epizootično hemoragično boleznijo
(notificirano pod dokumentarno številko C(2012) 4831)
(Besedilo velja za EGP)
(2012/411/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali, ki veljajo za trgovino in uvoz v Skupnost živali, semena, jajčnih celic in zarodkov, za katere ne veljajo zahteve za zdravstveno varstvo živali, določene v posebnih pravilih Skupnosti iz Priloge A(I) k Direktivi 90/425/EGS (1), ter zlasti člena 17(2)(b), prve alinee člena 18(1) ter uvodnega stavka in točke (b) člena 19 Direktive,
ob upoštevanju naslednjega:
(1)
Sklep Komisije 2010/472/EU z dne 26. avgusta 2010 o uvozu semena, jajčnih celic in zarodkov ovc in koz v Unijo (2) določa seznam tretjih držav ali njihovih delov, iz katerih države članice odobrijo uvoz pošiljk semena, jajčnih celic in zarodkov ovc in koz v Unijo. Določa tudi dodatna jamstva glede določenih živalskih bolezni, ki jih predložijo nekatere tretje države ali njihovi deli iz prilog I in III k navedenemu sklepu, ter določa vzorce veterinarskih spričeval za tak uvoz v delu 2 prilog II in IV k Sklepu.
(2)
Zahteve zdravstvenega varstva živali za bolezen modrikastega jezika v vzorcih veterinarskih spričeval iz dela 2 prilog II in IV k Sklepu 2010/472/EU temeljijo na priporočilih iz poglavja 8.3 Zoosanitarnega kodeksa za kopenske živali Mednarodne organizacije za zdravje živali (OIE), ki obravnava navedeno bolezen. Navedeno poglavje predlaga vrsto ukrepov za zmanjšanje tveganja z zaščito sesalca gostitelja pred izpostavljenostjo prenašalcem in inaktivacijo virusa s protitelesi.
(3)
OIE je poleg tega v Zoosanitarni kodeks za kopenske živali vključila poglavje o nadzoru živalskih bolezni, ki jih prenašajo vektorji členonožci. Navedena priporočila ne vključujejo nadzora protiteles proti virusom Simbu, kot so virusi Akabane in Aino družine Bunyaviridae, pri prežvekovalcih, ki je v preteklosti veljal za gospodarno metodo določitve razporeditve ustreznih vektorjev bolezni modrikastega jezika, dokler ni bilo na voljo več informacij o razširjenosti navedenih boleznih.
(4)
OIE poleg tega bolezni Akabane in Aino ne vključuje v Zoosanitarni kodeks za kopenske živali. Zato bi bilo treba zahtevo za letno testiranje na navedene bolezni, da bi se dokazala odsotnost vektorja, črtati iz prilog I in III k Sklepu 2010/472/EU in iz vzorcev veterinarskih spričeval iz dela 2 prilog II in IV k Sklepu.
(5)
Poleg tega zahteve zdravstvenega varstva živali v zvezi z epizootično hemoragično boleznijo v vzorcih veterinarskih spričeval iz dela 2 prilog II in IV k Sklepu 2010/472/EU niso povsem v skladu z zahtevami iz Izvedbenega sklepa Komisije 2011/630/EU z dne 20. septembra 2011 o uvozu v Unijo semena domačih živali iz vrst govedi (3) in priporočili iz Priročnika diagnostičnih testov in cepiv za kopenske živali OIE. Navedene vzorce veterinarskih spričeval bi bilo zato treba spremeniti, da se upoštevajo zahteve iz Izvedbenega sklepa 2011/630/EU in priporočila iz navedenega priročnika.
(6)
Prilogo k Sklepu 2010/472/EU bi bilo zato treba ustrezno spremeniti.
(7)
Za zagotovitev nemotene trgovine bi bilo treba v prehodnem obdobju pod nekaterimi pogoji dovoliti uporabo veterinarskih spričeval, izdanih v skladu z različico Sklepa 2010/472/EU pred spremembami, ki jih uvaja ta sklep.
(8)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloge k Sklepu 2010/472/EU se spremenijo v skladu s Prilogo k temu sklepu.
Člen 2
V prehodnem obdobju do 30. junija 2013 države članice odobrijo uvoz iz tretjih držav naslednjih pošiljk:
(a)
semena ovc in koz, ki ga spremlja veterinarsko spričevalo, izdano najpozneje 31. maja 2013 v skladu z vzorcem veterinarskega spričevala iz oddelka A dela 2 Priloge II k različici Sklepa 2010/472/EU pred spremembami, ki jih uvaja ta sklep;
(b)
jajčnih celic in zarodkov ovc in koz, ki jih spremlja veterinarsko spričevalo, izdano najpozneje 31. maja 2013 v skladu z vzorcem veterinarskega spričevala iz dela 2 Priloge IV k različici Sklepa 2010/472/EU pred spremembami, ki jih uvaja ta sklep.
Člen 3
Ta sklep se uporablja od 1. januarja 2013.
Člen 4
Ta sklep je naslovljen na države članice.
V Bruslju, 17. julija 2012

Labels: 3
6